钦定古今图书集成/明伦汇编/氏族典/第071卷 > 朱寘𫔍〈鼒材〉
## 钦定古今图书集成/明伦汇编/氏族典/第071卷 > 朱寘𫔍〈鼒材〉

按《明外史诸王传》：“庶人寘𫔍，祖秩炵，庆靖王第四子
也，封安化王。寘𫔍袭爵，素狂诞。相者言寘𫔍当大贵。
巫王九儿教鹦鹉妄言祸福，每见寘𫔍呼老天子，寘
𫔍遂觊望非分。宁夏指挥周昂，千户何锦、丁广，卫学
诸生孙景文辈，皆往来寘𫔍所。正德五年，帝遣周东
度宁夏屯田。东希刘瑾意，敛银为瑾资，敲扑惨酷，戍”
将卫卒皆愤怨。而巡抚安惟学数杖辱将士妻，将士
御刺骨。寘𫔍知众怒，令景文饮诸武臣酒，以言激之，
诸武臣多愿从寘𫔍。会有边警，参将仇越、副总兵杨
英帅兵出防守，总兵姜汉简锐卒为牙兵，令周昂领
之。昂遂与何锦等定约，四月五日寘𫔍设宴，邀抚镇
饮于第。锦、昂杀汉及太监李增、邓广于座，分遣卒杀
都御史惟学，少卿东都指挥杨忠于公署。伪署将令
景文作檄，以“讨奸党刘瑾”为名，传布远近。陕西总兵
曹雄闻变，檄英督灵州兵防黄河。英密使苍头报钺
为内应。钺遂擒寘𫔍，寘𫔍叛十有八日而败。械系至
京师，赐死，子弟皆论死。孙鼒材逃出，削发，居永宁山
中。未几，为山僧所凌，诣官言状，庆王与镇守以闻。帝
念鼒材，自归，免死，安置凤阳。